In nomine sancte et individue Trinitatis, Amen. Ego HUGO Dei gracia Senonensis Archiepiscopus. Quoniam que in tempore fiunt necesse est transire cum tempore, restat ut que memorie conservare volumus, ne oblivione depereant, scripture commictamus, quatenus eodem internuncio, in futuris temporibus, ad posterorum possit noticiam pervenire. Notum igitur omnibus fieri volo et futuris quoniam boni et sancti patres ecclesiarum super filios suos diligenter invigilant et eisdem sustentandis et alendis necessaria beneficia, misericordie et pietatis obtentu, copiosè impendunt. Quod profecto non solùm in Ecclesia nostra, sed et in aliis per orbem ecclesiis sancti pontifices actendentes, diversis munificencie sue beneficiis erga filios suos collatis, piam sui memoriam ad posteros transmiserunt. Huius rei gracia et nos, paterno affectu animoque benigno, carissimorum filiorum nostrorum Senonensis Ecclesie canonicorum preces suscepimus, et quamplures ecclesias, quas diversis temporibus beate memorie predecessores nostri eidem conventui contulerunt, et quas tempore nostro ipsis concessimus, ut eas imperpetuum habeant et in pace possideant, quas videlicet ecclesias propriis duximus vocabulis exprimendas, Deo auctore, concedimus et sigilli nostri auctoritate Roboramus: ecclesiam scilicet de Aniorra, ecclesiam de Jolna, ecclesiam de Brayo, ecclesiam de Moncellis (F° 9), ecclesiam de Moïsio, ecclesiam de Broisola, ecclesiam de Evrio, ecclesiam de Pontesiriaco cum ecclesia sancti Egidii de nemore cùm appendenciis suis, ecclesiam de Branay, ecclesiam de Verum, ecclesiam de sancto Albino cum cappella de Melers, ecclesias de Evrola, ecclesiam de Blagniaco, ecclesiam de Chanlot, ecclesiam de Mersi, ecclesiam de Curia monunculi, ecclesiam de Sociaco, ecclesiam de Sancto Martino, ecclesiam de Gumerio, ecclesiam de sancto Hilario infra muros urbis, ecclesiam de Sancto Mauritio inter duos pontes, ecclesiam de Frateio et de Cantugalli, ecclesiam de Amiliaco, ecclesiam de Danmonte, ecclesias de Bruerria cum cappella sancti Victoris, ecclesiam de Borovilla, ecclesiam de Roemvillari et de Nangevilla, ecclesiam de Villerario; presentationes eciam presbiterorum in prefatis ecclesiis capitulo concedimus, qui medietatem beneficiorum per sacramentum eidem capitulo persolvent; et ab omni exactione, collecta et hospiciis, circadis eciam et sinodis, et ab omni submonicione et justicia tam archidiaconorum quam archipresbiterorum, penitus sint immunes. Porro si aliquid in ordinem suum egerint, a nobis de penitencia tantummodo corrigantur. Actum Senon. capitulo, Anno ab Incarnatione Dni millesimo C° LXII, pontificatus vero nostri XXI, presentibus personis eiusdem capituli et canonicis, Guillermo preposito et Galtero archidiacono, Odone decano, Simone thesaurario, Matheo precentore, Simone cellerario et Meledunense archidiacono, Hugone Stampense archidiacono, Gaufrido Pruvinense archidiacono, Teone, Roberto, magistro Petro, Irberto, presbyteris, Radulpho, Bracun (sic), canonicis diaconis, Simone, Ernaudo, Odono, Gauterio, Guidone, Salone, canonicis subdiaconis. Datum per manum Fromundi, notarii et cappellani nostri.